**ДАНА ДА ДАРА БИ**

 Қай кезде де ел, халық өзі өмір сүріп отырған уақыт пен кеңістік шеңберінде өзі тудырған қоғамдық қатынастарын реттеп отыру үшін, оны үнемі дамытып отыру үшін, сондай-ақ өзін өзі қорғау үшін мемлекет деп аталатын саяси - әкімшілік басқару жүйесін қалыптастырады. Басқару жүйесі қалыпты жұмыс істеген жағдайда ел мен жұрттың да тірлігі алға басады. Ал басқару жүйесі әлсіреген немесе күйреген тұста елдің жағдайы қалай болатыны өзінен өзі белгілі еді, біреуге тәуелді болады, не жойылып кетеді. Тарихта оған мысалдар жетіп артылады. XIX ғасырдағы Қазақ Елінің жағдайы да осыған ұқсас болды. XVIII ғасырдың басында қазақ хандығындағы бытыраңқылық үдеріс өрши келе, XIX ғасырдың 20-шы жылдарының бірінші жартысында толық күйреуге әкеп соқтырды. Мемлекеттің ең басты міндеті ел мен жерді қорғау болса, ол күйрегеннен кейін ол міндетті халық арасынан екшеліп шыққан, тар заманда тарихтың өзі тудырған тарихи тұлғалар – билер, батырлар атқара бастайды. Жетісу өңіріндегі сондай тарихтың өзі тудырған тұлғаның біріне – Сарыбай би Айдосұлы(1821-1890) жатады.

 Өмір сүрген жылдары бір басына жетерліктей тұлғалық қасиеттерді бойына сіңіре білген Сарыбай би ел басына түскен ауыр күндерде шешен сөйлеп, турасын айтып би болады, ел басқарып, жол көрсетіп көсем болады, қол басқарып, қан майданға шығып, батыр атанады. Сөйтіп, өз жұртының қамын ойлаған жоқтаушысы, болашағын болжаған қорғаушысы атанады. Ең бастысы, Сарыбай би көзі тірісінде өз жұртының тұтастығын қамтамасыз етті, ел ішіндегі татулық пен тыныштықты сақтай білді, басқаларға жем қылмай, өктемдігін жүргізуге мүмкіндік бергізбеді. Сөйтіп, ұрпақтары арасында әрі дара, әрі дана би атанады.

 Сарыбай би Айдосұлы әскери қолбасшы, Саурық пен Сұраншы батырлардың үзеңгілес серігі, қол бастаған батырларының бірі болған. Сұраншы батырдың жолдас жансерігі, оң қолы, сарбазы болған. Жастайынан ел билігіне араласқан Сарыбай терең ақылымен, адал адамгершілігімен, өжеттілігімен танылады. Сарыбай би Алатауға ат басын тіреген Кенесары ханмен де, қырғыз манаптарымен де, орыстармен де терезесін тең ұстаған, бәрімен сыйлы араласып тұратын, Жетісу өлкесіндегі ең қиын даулы мәселелерді шешетін төбе би болған. Әсіресе, Жетісу өңірінің генерал-губернаторы болған Колпаковскиймен етене жақын араласты, орыс әкімшілігінен полковник шенін алады.

 Сарыбай бидің үлкен кемеңгерлігі - атақты ұлы ақын Жамбыл Жабаевтың ақылшы ұстазы болған. Жамбылды жас кезінен танып, біліп қанаттыға қақтырмай, тұмсықтыға шоқыттырмай тәрбиелеп, биікке қырандай самғатып, ұшырды. Елден шыққан өнер иелеріне ерекше қамқорлық көрсетеді. Ел арасында осы күнге дейін Сарыбай би айтыпты дейтін шешендік кесім, билік, тапқыр сөздер, мақал, нақылдар жетіп артылады. Тіпті олардың кейбіреулері халықтыкі деп аталынып жүр.

Сарыбай би – бір елдің, бір өлкенің ғана емес иісі қазақтың мақтан тұтар ерекше қастерлеп тұратын тарихи тұлғаларының бірі. Егерде біздер ұрпақтар сабақтастығын сақтаймыз, жалғастырамыз десек, онда Сарыбай би секілді тарихи тұлғаларымыздың өмір жолын, жасаған өнегелі істері мен айтқан ұлағатты сөздерін жинақтап, келесі ұрпаққа асыл қазына ретінде жеткізуіміз керек. Сондай-ақ тарихи тұлғаларды дәріптеу бір реттік шара емес, үздіксіз жүргізілетін шаралар қатарынан орын алу қажет. Сарыбай би Айдосұлын зерттеу, мәңгілік есте қалдыру, оның атқарған зор істерін бүгінгі және болашақ ұрпақ санасына сіңіру – айрықша міндет болып саналады.

**Берекет Бақытжанұлы Кәрібаев – ҚР ҰҒА академигі, Қазақстанның еңбек сіңірген қайраткері, тарих ғылымдарының докторы, Әл-Фараби атындағы ҚазҰУ профессоры.**